O‘zbekiston Respublikasi Qishloq xo‘jaligi vazirligi huzuridagi Urug‘chilikni rivojlantirish markazi faoliyatini yanada takomillashtirish chora-tadbirlari to‘g‘risida

O‘zbekiston Respublikasi Prezidentining “Qishloq xo‘jaligi sohasida davlat boshqaruvi tizimini takomillashtirish chora-tadbirlari to‘g‘risida” 2019-yil 17-apreldagi PF-5708-son Farmoniga muvofiq mahsulot yetishtiruvchilarni qishloq xo‘jaligi ekinlari navlarining yuqori avlodli va sifatli urug‘liklari bilan yetarli miqdorda ta’minlash, urug‘chilikning milliy brendini yaratish, davlat-xususiy sheriklik shartlari asosida urug‘chilik klasterlarini tashkil etish, sohaga to‘g‘ridan to‘g‘ri investitsiyalarni jalb etishni rag‘batlantirish maqsadida Vazirlar Mahkamasi qaror qiladi:
 1. O‘zbekiston Respublikasi Prezidentining “Qishloq xo‘jaligi sohasida davlat boshqaruvi tizimini takomillashtirish chora-tadbirlari to‘g‘risida” 2019-yil 17-apreldagi PF-5708-son Farmoniga muvofiq O‘zbekiston Respublikasi Innovatsion rivojlanish vazirligi huzuridagi Urug‘chilikni rivojlantirish markazi va uning bo‘linmalari O‘zbekiston Respublikasi Qishloq xo‘jaligi vazirligi huzuridagi Urug‘chilikni rivojlantirish markazi etib qayta tashkil etilganligi ma’lumot uchun qabul qilinsin.
 2. Quyidagilar:
 O‘zbekiston Respublikasi Qishloq xo‘jaligi vazirligi huzuridagi Urug‘chilikni rivojlantirish markazining (keyingi o‘rinlarda Markaz deb ataladi) tuzilmasi 1-ilovaga muvofiq;
 O‘zbekiston Respublikasi Qishloq xo‘jaligi vazirligi huzuridagi Urug‘chilikni rivojlantirish markazining Qoraqalpog‘iston Respublikasi va viloyatlar boshqarmalari tuzilmasi 2-ilovaga muvofiq;
 O‘zbekiston Respublikasida qishloq xo‘jaligi ekinlari urug‘chiligi tizimini rivojlantirish bo‘yicha 2019 ― 2021-yillarga mo‘ljallangan chora-tadbirlar rejasi 3-ilovaga muvofiq tasdiqlansin.
 O‘zbekiston Respublikasi qishloq xo‘jaligi vaziriga zarur hollarda Markaz tuzilmasiga boshqaruv xodimlarining belgilangan cheklangan umumiy soni va mehnatga haq to‘lash fondi doirasida o‘zgartirishlar kiritish huquqi berilsin.
 3. Quyidagilar Markazning vazifalari etib belgilansin: 
 xalqaro me’yorlarga mos holdagi “Milliy urug‘chilik siyosati”ni ishlab chiqish, urug‘chilikni rivojlantirishning qisqa va uzoq muddatli strategiyasini ishlab chiqish;
 davlat-xususiy sheriklik shartlari asosida urug‘chilik klasterlari, shu jumladan, kichik urug‘chilik tashkilotlarini tashkil etish, ularning faoliyatini qo‘llab-quvvatlash va rivojlantirish choralarini ko‘rish;
 jahon bozori konyunkturasini hisobga olgan holda respublika tuproq-iqlim sharoitlariga mos qishloq xo‘jaligi ekinlari turlari va navlarini aniqlab, hududlarni ixtisoslashtirish, ularning urug‘liklari va ko‘chatlarini tayyorlash, foydalanish va eksport qilishning zamonaviy tizimini shakllantirish, “Uzbek seeds” milliy brendini yaratish;
 mahalliy va xorijiy seleksiya navlari hamda biotexnologik va noan’anaviy ekin turlari navlarining birlamchi urug‘chiligi hamda ko‘chatchiligini tashkil etish va rivojlantirish; 
 qishloq xo‘jaligi ekinlari seleksiyasi va urug‘chiligi sohasida fan, ta’lim va ishlab chiqarishni integratsiyalashtirish; 
 urug‘chilik bo‘yicha xalqaro va milliy tashkilotlar bilan o‘zaro faol hamkorlik qilish, urug‘liklarni ekishdan oldin ishlov berish va qayta ishlashga oid innovatsion texnologiyalar, ushbu sohadagi nou-xaularni joriy etish;
 sabzavot va polizchilikda mahalliy seleksiya navlarini tiklash hamda F1 duragay urug‘chiligini yo‘lga qo‘yish; 
 seleksiya va urug‘chilik sohasida faoliyat yurituvchi subyektlarning moddiy-texnika bazasini modernizatsiyalash, xorijiy investitsiyalar va davlat-xususiy sheriklik tizimi imkoniyatlarini jalb etgan holda resurs tejaydigan zamonaviy texnologiyalarni joriy qilish;
 urug‘liklar yetishtirishga ixtisoslashgan hududlarning tuproq-iqlim sharoitidan kelib chiqqan holda, g‘o‘za, boshoqli don, sabzavot, poliz, moyli, dukkakli va oziqa ekinlarini ularning turlari hamda navlari bo‘yicha joylashtirish;
 urug‘liklar yetishtirishga ixtisoslashgan hududlardagi qishloq xo‘jaligi subyektlarining yagona elektron tizimini yaratish. Bunda subyekt nomi, ekin turi, navi va avlodi, urug‘lik maydoniga berilgan mineral o‘g‘itlar turi va miqdori, ishlatilgan kimyoviy vositalar nomi va me’yori, aprobatsiya komissiyasining navdorlik bo‘yicha xulosasi, yetishtirilgan hosil to‘g‘risidagi ma’lumotlarni aks ettirish;
 urug‘lik yetishtiruvchi subyektlarda vegetatsiya davrida paxta va boshoqli don maydonlarida kamida uch marta, boshqa urug‘lik maydonlarida kamida ikki marta, urug‘liklarni saqlash va qayta ishlash jarayonlarida doimiy monitoring yuritish, ularga amaliy yordam ko‘rsatish va faoliyatini muvofiqlashtirish;
 qishloq xo‘jaligi ekinlari turi va navidan kelib chiqqan holda ilmiy-tadqiqot institutlari bilan hamkorlikda ekish, parvarishlash va hosilni yig‘ib olish bo‘yicha tavsiya, qo‘llanma, normativ hujjatlarni tayyorlash va urug‘chilik subyektlariga yetkazish;
 urug‘chilik subyektlarida yetishtirilgan paxta, boshoqli don, sabzavot, poliz, moyli, dukkakli va oziqa ekinlari urug‘liklarini xalqaro standartlarga mos ravishda tayyorlash va qadoqlash hamda ichki va tashqi bozorga “Uzbek seeds” milliy brendi asosida sotishni tashkil etish.
 4. Belgilansinki:
 elita-urug‘chilik xo‘jaliklarida yuqori reproduktiv (original, superelita va elita) urug‘liklarni yetishtirish nav originatorlari va ishlab chiqaruvchilar o‘rtasidagi shartnomalar asosida tashkil etiladi; 
 urug‘liklar yetishtirishga ixtisoslashgan hududlarda qishloq xo‘jaligi ekinlarining elita va keyingi avlodlarga mansub urug‘lik materiallarini yetishtirish huquqi urug‘lik yetishtiruvchi subyektlar o‘rtasida tanlov o‘tkazish orqali beriladi;
 nav originatorlari va urug‘lik yetishtiruvchi subyektlarni rag‘batlantirish hamda urug‘lik materiallari yetishtirish uchun tanlovni o‘tkazish amaldagi normativ-huquqiy hujjatlarga muvofiq amalga oshiriladi;
 qishloq xo‘jaligi ekinlarining urug‘liklari va ko‘chatlariga bo‘lgan buyurtma hajmi har yili O‘zbekiston Respublikasi Qishloq xo‘jaligi vazirligi tomonidan belgilanadi;
 Markaz va urug‘lik yetishtiruvchi subyektlar tomonidan urug‘lik materiallari tashqi bozorga “Uzbek seeds” milliy brendi ostida eksport qilinadi;
 Markaz direktori, direktorning birinchi o‘rinbosari va o‘rinbosarlari O‘zbekiston Respublikasi qishloq xo‘jaligi vaziri tomonidan belgilangan tartibda lavozimga tayinlanadi va lavozimidan ozod etiladi;
 davlat xaridlari uchun mahsulot yetishtiruvchi xo‘jalik subyektlariga lizing shartlari asosida qishloq xo‘jaligi texnikalarini sotish, mineral o‘g‘itlar, yoqilg‘i-moylash materiallari, o‘simliklarni kimyoviy himoya qilish vositalarini va boshqa moddiy resurslarni yetkazib berishda nazarda tutilgan imtiyozlar Markazning hududiy bo‘linmalariga ham tatbiq etiladi;
 g‘o‘zaning birlamchi va elita urug‘chiligi laboratoriyalaridagi sinov namunalarining tola sifati O‘zbekiston Respublikasi Vazirlar Mahkamasi huzuridagi Agrosanoat majmui ustidan nazorat qilish inspeksiyasining hududiy “Sifat” laboratoriyalarida bepul tahlil qilib beriladi;
 urug‘chilik va ko‘chatchilik subyektlarining ekin maydonlarida tuproq unumdorligini oshiruvchi qishloq xo‘jaligi ekinlarini almashlab ekish tizimiga qat’iy rioya qilinadi.
 5. O‘zbekiston Respublikasi Investitsiyalar va tashqi savdo vazirligi Tashqi ishlar vazirligi, Vazirlar Mahkamasi huzuridagi Agrosanoat kompleksi va oziq-ovqat bilan ta’minlash sohasida loyihalarni amalga oshirish agentligi hamda Qishloq xo‘jaligi vazirligi bilan birgalikda:
 2020-yilning ikkinchi yarmida “Uzbek seeds” milliy brendi savdo tarmog‘ini, davlat-xususiy sheriklik shartlari asosida urug‘chilik klasterlari, shu jumladan, kichik urug‘chilik kompaniyalarini tashkil etish;
 qishloq xo‘jaligi ekinlarining birlamchi urug‘chiligi elita laboratoriyalarini mahsulotning sifat ko‘rsatkichlarini aniqlovchi hamda urug‘lik materiallarini tayyorlovchi asbob-uskunalar bilan ta’minlash uchun Markazga xalqaro tashkilotlar va moliya institutlari, xorijiy hukumat tashkilotlarining investitsiyalari va grantlarini jalb etish choralarini ko‘rsin.
 Yaqin istiqbol va kelajakda qishloq xo‘jaligi bo‘yicha shakllanadigan investitsiya loyihalarida, qoida tariqasida, seleksiya, urug‘chilik va ko‘chatchilikni rivojlantirish komponentlari nazarda tutilsin.
 6. Markazning yuridik shaxs maqomiga ega bo‘lmagan Urug‘chilikni rivojlantirish jamg‘armasi (keyingi o‘rinlarda Jamg‘arma deb ataladi) tashkil etilsin va quyidagilar uni shakllantirish manbalari etib belgilansin:
 navdor urug‘lar uchun to‘lanadigan ustama haqlardan olinadigan o‘tkazmalar;
 ko‘rsatilayotgan xizmatlardan, qishloq xo‘jaligi ekinlari urug‘lik materialini realizatsiya qilishdan, shu jumladan, uni eksport qilishdan olingan daromadlar;
 Markazning urug‘chilik klasterlaridagi ulushidan olingan dividendlar;
 Markazning bo‘sh turgan mablag‘larini tijorat banklari depozitlariga joylashtirishdan olinadigan daromadlar;
 xalqaro tashkilotlar va moliya institutlari, xorijiy hukumat tashkilotlarining investitsiyalari va grantlari;
 qonun hujjatlarida taqiqlanmagan boshqa manbalar.
 Belgilab qo‘yilsinki, Jamg‘arma mablag‘lari quyidagi maqsadlar uchun sarflanadi:
 urug‘chilik sohasini barqaror rivojlantirishni ta’minlashga qaratilgan kompleks dasturlarni amalga oshirish;
 Markaz huzuridagi elita urug‘chilik laboratoriyalarining moddiy-texnika bazasini mustahkamlash;
 qishloq xo‘jaligi ekinlari seleksiyasi va urug‘chiligi sohasiga xorijiy mutaxassislar va konsultantlarni jalb etish, shuningdek, Markaz xodimlari, elita urug‘chilik xo‘jaliklari mutaxassislarini tayyorlash, qayta tayyorlash va malakasini oshirish; 
 qishloq xo‘jaligi ekinlari seleksiyasi va urug‘chiligi sohasida nou-xaularni joriy etish, shuningdek, sabzavot va poliz ekinlarining F1 duragay urug‘chiligini tashkil etish; 
 sabzavot, poliz, dukkakli, moyli va ozuqa ekinlari nav orginatorlari va mualliflarini qo‘llab-quvvatlash; 
 Markazga yuklangan vazifalarni amalga oshirish bilan bog‘liq boshqa tadbirlar.
 7. Qoraqalpog‘iston Respublikasi Vazirlar Kengashi, viloyatlar hokimliklari bir oy muddatda:
 qishloq xo‘jaligi ekinlarining birlamchi urug‘chiligi va ko‘chatchiligini tashkil etish uchun Markazga Qoraqalpog‘iston Respublikasi va viloyatlarda 300 gektardan sug‘oriladigan yer maydonlari ajratilishini;
 qishloq xo‘jaligi mahsulotlari yetishtiruvchilarni urug‘lik materiallari bilan ta’minlash maqsadida tuman (shahar) markazlarida urug‘lik materiallarini realizatsiya qilish shoxobchalarini qurish uchun yer maydonlari ajratilishini yoxud O‘zbekiston Respublikasi Davlat aktivlarini boshqarish agentligi bilan birgalikda foydalanilmayotgan bino va inshootlar nol balans qiymatida operativ boshqaruv huquqi bilan Markazga o‘tkazilishini ta’minlasin.
 8. O‘zbekiston Respublikasi Innovatsion rivojlanish vazirligi Fanlar akademiyasi bilan birgalikda urug‘chilikdagi ilmiy ishlanmalarni rivojlantirish va mustahkamlash maqsadida har yili qishloq xo‘jaligi ekinlari seleksiyasi, urug‘chiligi va ko‘chatchiligi bo‘yicha dolzarb davlat ilmiy dasturlari doirasida fundamental, amaliy va innovatsion loyihalar tanlovlarining e’lon qilib borilishini hamda grantlar hisobiga moliyalashtirilishini ta’minlasin. 
 Bunda quyidagilar moliyalashtiriladigan fundamental, amaliy va innovatsion loyihalarning asosiy maqsadlari etib belgilansin: 
 jahon amaliyotida qo‘llanilayotgan zamonaviy usul va texnologiyalar asosida qishloq xo‘jaligi ekinlarining hosildorligi va sifat ko‘rsatkichlari yuqori bo‘lgan, iqlim o‘zgarishlari, qurg‘oqchilik va sho‘rga moslashgan, kasallik va zararkunandalarga bardoshli nav va duragaylari seleksiyasi hamda urug‘chiligi jarayonlarining barqaror rivojlanishini ta’minlash;
 navlarning hosildorligi va urug‘liklarni ko‘payish koeffitsentini oshirish hisobiga nav almashtirish va yangilash muddatlarini jadallashtirish;
 nanotexnologiyalar, molekulyar genetika, biokimyo, biofizika va gen-muhandislik usullarini qo‘llashga asoslangan urug‘lik yetishtirishning zamonaviy texnologiyalarini joriy etish hisobiga urug‘larning navdorlik va unuvchanlik xususiyatlarini yaxshilash, ekinlarning hosildorligini oshirish;
 urug‘lik yetishtiruvchi subyektlarning moddiy-texnika bazasini modernizatsiyalash, ularni zamonaviy qishloq xo‘jaligi texnikasi va agregatlari bilan jihozlash.
 9. O‘zbekiston Respublikasi Iqtisodiyot va sanoat vazirligi, Qishloq xo‘jaligi vazirligi, Innovatsion rivojlanish vazirligining 2020-2021 o‘quv yilidan boshlab Toshkent davlat agrar universiteti va uning filiallarida qishloq xo‘jaligi ekinlari navlarini sinash, urug‘chilik va urug‘shunoslik kafedrasini tashkil etish to‘g‘risidagi taklifi ma’qullansin.
 10. O‘zbekiston Respublikasi Innovatsion rivojlanish vazirligi bir oy muddatda Vazirlik huzuridagi “Urug‘chilikni rivojlantirish markazi” davlat unitar korxonasiga qarashli va u tomonidan foydalanilayotgan binolar, inshootlar, transport vositalari va boshqa moddiy-texnik qimmatliklar Qishloq xo‘jaligi vazirligi huzurida qayta tashkil etilayotgan Markazga o‘tkazilishini ta’minlasin. 
 Markaz Toshkent shahar, Yunusobod tumani, Namangan ko‘chasi 70-uyda joylashtirilsin.
 11. O‘zbekiston Respublikasi Qishloq xo‘jaligi vazirligi bir oy muddatda: 
 O‘zbekiston Respublikasi Qishloq xo‘jaligi vazirligi huzuridagi Urug‘chilikni rivojlantirish markazi ustavini;
 O‘zbekiston Respublikasi Qishloq xo‘jaligi vazirligi huzuridagi Urug‘chilikni rivojlantirish markazining Urug‘chilikni rivojlantirish jamg‘armasi to‘g‘risidagi nizomni tasdiqlasin; 
 boshqa manfaatdor vazirliklar va idoralar bilan birgalikda o‘zlari qabul qilgan normativ-huquqiy hujjatlarni ushbu qarorga muvofiqlashtirsin.
 12. Mazkur qarorning bajarilishini nazorat qilish O‘zbekiston Respublikasi Bosh vazirining agrar va oziq-ovqat sohalarini rivojlantirish masalalari bo‘yicha maslahatchisi A.D. Vaxabov va O‘zbekiston Respublikasi qishloq xo‘jaligi vaziri J.A. Xodjayev zimmasiga yuklansin.